text: 18 biler brudt op i Ribe
  06 februar 2012 kl. 07.42
  Airbags for over 180.000 kroner er blevet stjålet fra 18 splinternye biler fra en bilforhandler på Industrivej i Ribe.
  18 helt nye biler med knust siderude og ødelagt instrumentbræt var hvad der mødte bilforhandleren CB Auto i Ribe søndag aften. De helt nye biler, af mærkerne Fiat og Renault, stod som udstillingsmodeller klar til salg, men nu skal de allerede renoveres for flere hundrede tusinde kroner.
  
  Målrettet airbags
  Tyvene er gået målrettet efter airbags som er meget værdifulde. De i alt 36 stjålne airbags har en samlet værdi af over 180.000 kroner. Dertil kommer omkostningerne af de skader, tyvene har forvoldt mod bilerne.
  